Návrh
na vznik akciových spoločností z vybraných štátnych zdravotníckych zariadení 

          
             Akciové spoločnosti „Východoslovenský onkologický ústav, a.s.“ a „Nemocnica Poprad“ boli založené dňa 15. decembra 2005 notárskou zápisnicou č. N 351/2005 a              N 352/2005 podľa ustanovenia § 84 a nasl. zákona o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.
              
             Ministerstvo zdravotníctva Slovenskej republiky ako ústredný orgán štátnej správy so súhlasom vlády SR vykoná na základe zákona a Obchodného zákonníka nepeňažný vklad do akciových spoločností, ktoré vzniknú nepeňažným vkladom majetku, v súčasnom období spravovanom štátnymi zdravotníckymi zariadeniami. Predmetom nepeňažného vkladu bude majetok štátnych zdravotníckych zariadení vrátane práv a povinností. Predmet nepeňažných vkladov sa rozdelí medzi základné imanie a rezervný fond v zmysle požiadaviek Obchodného zákonníka. Termín zániku štátnych zdravotníckych organizácií je 31. január 2006.

              Akciové spoločnosti vzniknú na základe ustanovení Obchodného zákonníka a zákona. Ministerstvo zdravotníctva SR ako ústredný orgán štátnej správy, vykoná so súhlasom Vlády SR  nepeňažný vklad. 

              Vznik akciových spoločností „Východoslovenský onkologický ústav, a.s.“ a „Nemocnica Poprad, a.s.“ sa uskutoční k 1. februáru 2006.